Phil Morris

Phil Morris (n. 4 aprilie 1959, Iowa City, Iowa, SUA) este un actor american. A interpretat pe avocatul Jackie Chiles în Seinfeld, pe John Jones în serialul The CW Smallville și pe Silas Stone în Doom Patrol. De asemenea, a fost vocea lui Doc Saturday în Secretele familiei Sâmbătă și a lui Dr. Joshua Strongbear Sweet în Atlantis: Imperiul dispărut.
Morris este fiul actorului Greg Morris (1933–1996). Bunicul său patern a fost trompetistul Francis Williams. Phil Morris are doi frați, unul dintre ei fiind actrița Iona Morris.
Tatăl său este cunoscut pentru rolul din serialul de televiziune Seria Misiune: Imposibilă (1966-1973). Acesta era prieten cu alți actori afro-americani de succes, inclusiv Sidney Poitier și Bill Cosby, iar Phil a fost influențat de aceștia în copilărie. A declarat că Peter Graves, coleg cu tatăl său pe platourile de filmare ale serialului Mission: Impossible, i-a fost mentor. Cei doi au rămas prieteni până la moartea lui Graves pe 14 martie 2010.
Primul său rol de actorie a fost în copilărie, când a apărut în episodul „Miri” al serialului Star Trek din 1966. Star Trek a fost, la acea vreme, filmat în același studio (Desilu Productions) în care era filmat serialul tatălui său.
Și-a făcut debutul în lungmetrajul Star Trek III: În căutarea lui Spock într-un rol minor, iar ulterior a apărut în Babylon 5, Star Trek: Deep Space Nine și Star Trek: Voyager.
La mijlocul anilor 1980, acesta l-a interpretat pe studentul la drept Tyrone Jackson în Tânăr și neliniștit. În anii 1990, Morris a avut rolul avocatului Jackie Chiles (personaj inspirat de Johnnie Cochran) în sitcomul Seinfeld; în episodul „The Abstinence”, Chiles deschide un proces împotriva unei companii producătoare de țigări, lucru pe care Morris l-a îndrăgit, deoarece întreaga sa viața a fost ironizat de faptul că are același nume ca țigările Philip Morris. Morris a avut un rol și în remake-ul serialului Mission: Impossible (1988), interpretându-l pe Grand Collier, fiul lui Barney Collier, interpretat în serialul original de tatăl lui Morris. A avut un rol secundar atât în filmul Disney Atlantis: Imperiul dispărut, cât și în continuarea Atlantis: Întoarcerea lui Milo din 2003. A fost unul dintre profesorii lui Will Smith în serialul de comedie Prințul din Bel-Air și l-a jucat pe Dr. Clay Spencer în emisiunea de televiziune Girlfriends.
Morris l-a interpretat pe supereroul Martian Manhunter în serialul Smallville, începând cu episodul „Labyrinth” din sezonul șase în 2007. A apărut în același rol în episoadele „Bizzaro” și „Cure” din sezonul 7, în episoadele „Odyssey”, „Prey” și „Bulletproof” din sezonul 8 și în episoadele „Absolute Justice”, „Sahmat” și „Salvare” în sezonul 9.
În calitate de actor de voce, acesta i-a interpretat pe Imperiex în Legiunea Supereroilor și pe Vandal Savage în Liga Dreptății și Justice League: Doom. A fost vocea lui W'Kabi în serialul animat Black Panther și a avut un rol episodic în serialele CSI: Miami și 7 zile. Morris a fost vocea apostolului Pavel în The Bible Experience (o versiune audiobook a Bibliei lansate de compania creștină Zondervan). Acesta a avut un rol cameo în serialul de televiziune Terminator: Războiul continuă. A fost vocea personajului Doc Saturday în serialul animat Secretele familiei Sâmbătă, a jucat un rol secundar în jocul video Ratchet: Deadlocked și a fost actor de voce în serialul The PJs. Conform acestuia, actorul Eddie Murphy nu a dorit să înregistreze vocea personajului Thurgood Stubbs; prin urmare, producătorii l-au angajat pe Morris să înregistreze replicile lui Thurgood. A fost vocea lui Hansen și Glenn în filmul de animație Moarte în spațiu: Creatorul. A interpretat personajul Delroy Jones în serialul Love That Girl!, Saint Walker în serialul Lanterna Verde și Ultra Richard în serialul SuperF*ckers.
Morris este căsătorit cu designerul de interior Carla Gittelson din 1983. Cei doi au împreună doi copii. Acesta practică un stil de arte marțiale numit Wing Chun sub conducerea lui Sifu Hawkins Cheung.